《海山堂》
宋代·李石

海水际天水，海山蔚空青。
万里供远目，随处来户庭。
庭中森紫供，户内含虚明。
澄波汲引入，螺黛叠甃成。
空光集云气，岑碧延日星。
逍遥等一物，大小随所经。
高霞渺三韩，众水涵四溟。
仙驭来何迟，上天跨鲲鲸。
用意敢自隘，万虑凝秋清。
夙缘有悟契，矫首鸿鹄征。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。